Az Európai Parlament és a Tanács 808/2004/EK rendelete
(2004. április 21.)
az információs társadalomra vonatkozó közösségi statisztikákról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikke (1) bekezdésére,
tekintettel a Bizottság javaslatára,
a Szerződés 251. cikkében megállapított eljárásnak megfelelően [1],
mivel:
(1) Az Európai Tanács 2000. márciusában tartott lisszaboni ülésén azt a célt tűzte ki Európa számára, hogy tíz éven belül a világ legversenyképesebb és legdinamikusabb tudásalapú gazdaságává váljon.
(2) Az eEurópa Cselekvési Terv 2002 - amelyet az Európai Tanács 2000. júniusában tartott feirai ülésén fogadtak el - célmeghatározó és teljesítményértékelő folyamatot hozott létre annak érdekében, hogy Európa a lehető leghamarabb on-line gazdasággá váljon.
(3) Az Európai Tanács 2002. júniusában tartott sevillai ülésén elfogadta az eEurópa Cselekvési Terv 2005 olyan jogalap megteremtésére irányuló törekvéseit, amely biztosítja a rendszeres és összehasonlítható adatok rendelkezésre bocsátását tagállamokban és lehetővé teszi az információs társadalomról szóló hivatalos statisztikák nagyobb mértékű felhasználását.
(4) Az Európai Tanácsnak benyújtott éves tavaszi jelentésben alkalmazott szerkezeti mutatókhoz olyan mutatókra van szükség, amelyek az információs társadalomra vonatkozó koherens statisztikai információn alapulnak.
(5) Az eEurópa - az eEurópa cselekvési tervek végrehajtása részeként végzett - teljesítményértékelésének folyamatához olyan mutatókra van szükség, amelyek az információs társadalomra vonatkozó koherens statisztikai információn alapulnak.
(6) A Bizottság szolgálatai évente összehangolt statisztikákat kérnek a vállalkozások információs és kommunikációs technológiai, azaz az IKT-felhasználásáról.
(7) A Bizottság szolgálatai évente összehangolt statisztikákat kérnek az egyének és a háztartások IKT-felhasználásáról.
(8) Az információs társadalomban történő gyors változások megkövetelik, hogy az előállított statisztikák igazodjanak az új fejleményekhez. Ez úgy biztosítható, hogy rögzített időtartamú modulokat hoznak létre és végrehajtási intézkedéseken keresztül lehetővé teszik a módosítást oly módon, hogy figyelembe veszik a tagállamok rendelkezésére álló forrásokat és a válaszadók leterheltségét, valamint a technikai és módszertani megvalósíthatóságot és az eredmények megbízhatóságát.
(9) Az egyes közösségi statisztikák előállításakor a közösségi statisztikákról szóló, 1997. február 17-i 322/97/EK tanácsi rendeletben [2] megállapított szabályok az irányadók.
(10) Mivel a javasolt intézkedés célkitűzését, nevezetesen az információs társadalomról szóló közösségi statisztikák rendszeres előállítására vonatkozó közös keretrendszer létrehozását a tagállamok nem képesek megfelelően megvalósítani, és ezért - az intézkedés mértéke és hatása miatt - az közösségi szinten hatékonyabban megvalósítható, a Közösség a Szerződés 5. cikkében megállapított szubszidiaritás elvével összhangban intézkedéseket fogadhat el. Összhangban az említett cikkben meghatározott arányosság elvével, e rendelet nem haladja meg a célkitűzések eléréséhez szükséges mértéket.
(11) Az e rendelet végrehajtásához szükséges intézkedéseket a Bizottságra ruházott végrehajtási hatáskör gyakorlására vonatkozó eljárásokról szóló, 1999. június 28-i 1999/468/EK tanácsi határozattal [3] összhangban kell elfogadni.
(12) A 89/382/EGK, Euratom tanácsi határozat [4] 3. cikkével összhangban konzultációra került sor az említett határozattal létrehozott statisztikai programbizottsággal,
ELFOGADTA EZT A RENDELETET:
1. cikk
Célkitűzés
E rendelet célkitűzése az információs társadalomról szóló közösségi statisztikák rendszeres előállítására vonatkozó közös keretrendszer létrehozása.
2. cikk
Fogalommeghatározások
E rendelet alkalmazásában:
a) "közösségi statisztikák": megegyezik a 322/97/EK rendelet 2. cikkében meghatározott jelentéssel;
b) "statisztikák előállítása": megegyezik a 322/97/EK rendelet 2. cikkében meghatározott jelentéssel;
c) "referencia-időszak": az az időszak, amelyre az adatok vonatkoznak;
d) "referenciaév": egy naptári évnek megfelelő referencia-időszak;
e) "adatgyűjtés időszaka": az a végrehajtási intézkedésekben meghatározott időszak, amely alatt az adatgyűjtés megvalósul.
3. cikk
Alkalmazási kör
(1) Az összeállítandó statisztikák az eEurópa teljesítményértékelési folyamathoz szükséges és a szerkezeti mutatók szempontjából hasznos információt, valamint egyéb, az információs társadalom elemzése egységes alapjának létrehozásához szükséges információt tartalmaznak.
(2) A statisztikákat az I. és II. mellékletben meghatározott modulok szerint kell csoportosítani.
4. cikk
Modulok
Az e rendeletben említett modulok a következő területekre terjednek ki:
- vállalkozások és az információs társadalom, az I. mellékletben meghatározottak szerint,
- egyének, háztartások és az információs társadalom, a II. mellékletben meghatározottak szerint.
5. cikk
Módszertani kézikönyv
A Bizottság a tagállamokkal szorosan együttműködve módszertani kézikönyvet dolgoz ki, amely tartalmazza az e rendelet alapján előállított közösségi statisztikákra vonatkozó ajánlott iránymutatásokat, és frissíti azt, amennyiben új végrehajtási intézkedések szükségessé teszik.
6. cikk
Adattovábbítás
(1) A tagállamok - a statisztikai információk bizalmassága alá tartozó adatok továbbításáról szóló meglévő közösségi rendelkezésekkel összhangban - továbbítják a Bizottsághoz (Eurostat) az e rendeletben és végrehajtási intézkedéseiben előírt összesített adatokat és metaadatokat, a bizalmas összesített adatokat is beleértve. E közösségi rendelkezések az eredmények kezelésére is vonatkoznak, amennyiben azok bizalmas adatokat tartalmaznak.
(2) A tagállamok az e rendeletben előírt adatokat és metaadatokat elektronikus formátumban továbbítják, összhangban a Bizottság és a tagállamok közötti megállapodásban meghatározott adatcsereszabvánnyal.
7. cikk
Minőségi kritériumok és jelentések
(1) A Bizottság (Eurostat) értékeli a továbbított adatok minőségét.
(2) A Bizottság (Eurostat) a tagállamokkal szorosan együttműködve ajánlott közös szabványokat dolgoz ki, amelyek célja, hogy biztosítsák a továbbított adatok minőségét (a szabványos Eurostat minőségi kritériumoknak megfelelően). E szabványokat a módszertani kézikönyvben teszik közzé.
(3) A tagállamok minden szükséges intézkedést megtesznek, hogy biztosítsák a továbbított adatok minőségét.
(4) A végső eredmények továbbításának határidejétől számított meghatározott időtartamon belül a tagállamok jelentést nyújtanak be a Bizottsághoz (Eurostat) a (2) bekezdésben említett szabványok alapján továbbított adatok minőségéről. E jelentések tartalmazzák azokat az eseteket is, amikor az említett szabványoktól eltérnek. Az időtartamról a végrehajtási intézkedések kidolgozása során kell megállapodni.
8. cikk
Végrehajtási intézkedések
(1) Az e rendeletben szereplő modulok végrehajtására vonatkozó intézkedések magukban foglalják a tárgykörök és mutatóik kiválasztását és leírását, kiigazítását és módosítását, lefedettséget, referencia-időszakot és a mutatók bontását, az adatok rendelkezésre bocsátásának időszakosságát és ütemtervét, valamint az eredmények továbbításának határidejét.
(2) A végrehajtási intézkedéseket, beleértve az intézkedéseknek a gazdasági és műszaki változások figyelembevételéhez szükséges kiigazítását és frissítését, a 9. cikk (2) bekezdésében említett eljárással összhangban kell megállapítani, tekintettel a tagállamok rendelkezésére álló forrásokra és a válaszadók ráfordításaira, valamint a műszaki és módszertani megvalósíthatóságra és az eredmények megbízhatóságára.
(3) A végrehajtási intézkedéseket az adatgyűjtési időszak kezdete előtt legalább kilenc hónappal ki kell dolgozni.
9. cikk
Bizottság
(1) A Bizottságot a 89/382/EGK, Euratom határozattal létrehozott statisztikai programbizottság (a továbbiakban: a bizottság) segíti munkájában.
(2) Amennyiben erre a bekezdésre hivatkozás történik, az 1999/468/EK határozat 5. és 7. cikkét kell alkalmazni, tekintettel az említett határozat 8. cikkének rendelkezéseire.
Az 1999/468/EK határozat 5. cikkének (6) bekezdésében megállapított időtartam három hónap.
10. cikk
Finanszírozás
(1) Az e rendelet alapján elfogadott végrehajtási intézkedésekben előírt közösségi statisztikák tagállamok által történő előállításának legalább az első évére a Bizottság pénzügyi hozzájárulást nyújt a tagállamok számára, hogy segítse a statisztikák előállításával, feldolgozásával és továbbításával kapcsolatban felmerült költségeik fedezését. A pénzügyi hozzájárulás összege nem haladhatja meg e költségek 90 %-át.
(2) A pénzügyi hozzájárulás, valamint kifizetésének és ellenőrzésének feltételei és eljárása összhangban áll az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelettel [5].
(3) Amennyiben a költségvetési feltételek lehetővé teszik, a Bizottság a továbbiakban is pénzügyi hozzájárulást nyújt a tagállamok számára, hogy segítsen ellensúlyozni az e statisztikák rendelkezésre bocsátásának költségeit a következő években.
(4) A költségvetési hatóság az Európai Közösségek éves költségvetési eljárásainak keretrendszerében engedélyezi az e pénzügyi hozzájárulásokhoz rendelkezésre álló előirányzatokat.
11. cikk
Hatálybalépés
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Strasbourgban, 2004. április 21-én.